Suid-Afrikaners leen meer – verslag(Argieffoto) Suid-Afrikaners leen meer geld om hul verlies aan inkomste tydens die Covid-19-pandemie aan te vul. Só wys ŉ skuldverslag deur die skuldberadingsorganisasie DebtBusters. Suid-Afrikaners se netto inkomste het nog voor die uitbreek van die Covid-19-pandemie in reële terme aansienlik gedaal en verbruikers suiwer die tekort aan deur geld te leen. Luidens dié verslag het mense wat in die eerste kwartaal van die jaar by die maatskappy om skuldberading aansoek gedoen het, gemiddeld 18% minder reële netto inkomste ontvang in vergelyking met diegene wat in 2016 aansoek gedoen het. Dit is weens die opgehoopte inflasiekoers van 19%. Benay Sagar, bedryfshoof van DebtBusters, sê gemiddelde skuldvlakke het aansienlik toegeneem, met die totale skuld wat met 33% gestyg het in vergelyking met dieselfde tydperk in 2016. Die totale skuld vir diegene wat ŉ hoër inkomste verdien het in die eerste kwartaal, het met 63% gestyg in vergelyking met hul eweknieë in dieselfde tydperk in 2016. Die verslag dui ook aan die aantal verbruikers met huishoudelike en voertuigfinansiering wat vir skuldberading aansoek gedoen het, het ook aansienlik gegroei. “Die kliënt wat R20 000 of meer per maand verdien, se skuld-tot-inkomste-verhouding was 142%. Dit is onvolhoubaar en versleg jaarliks,” sê Sagar. Sagar sê die aantal kredietrekeninge wat verbruikers gehad het toe hulle vir skuldberading aansoek gedoen het, toon dat hulle vinniger te veel skuld maak, maar ook vroeër om hulp aanklop. “Skuldberading is wel ongelooflik doeltreffend. Die aantal kliënte wat die proses suksesvol voltooi het, het die afgelope vier jaar met 65% per jaar toegeneem. Die proses werk, en is ’n fantastiese hulpmiddel om verbruikers te help wat deur skuld oorweldig word, ” sê Sagar.